I en ny bog beskrives det, hvordan Alexander Zornigers barske tyske stil sled på medarbejderne i Brøndbys stab. Det resulterede tidligt i et krisemøde.

Humørsyge, hård disciplin og ’my way or the highway’.

Det er tre prædikater, man ifølge en ny bog kan sætte på Alexander Zornigers indtog i Brøndby IF i sommeren 2016.

Her kom den tyske træner til klubben, som ledelsens bedste bud på manden, der ville kunne vende skuden i den detroniserede danske storklub.

Zorniger, som har tyske topklubber som RB Leipzig og VFB Stuttgart på cv’et, fik da også hvirvlet støvet gevaldigt op i Vestegnsklubben, da han tiltrådte med sin bryske tyske facon og strenge krav til alle medarbejdere lige fra trænerstaben, fysioterapeuter og spillere.

I en ny bog af journalist Niels Lunde, ’AKTION AKTION AKTION’, som udkommer i morgen, om Alexanders Zornigers første år i spidsen for Brøndby IF, beskrives kultursammenstødet mellem Zornigers stil og den danske mentalitet. Et kultursammenstød, som gav kurer på tråden i tyskerens første tid i klubben.

LÆS ET UDDRAG AF BOGEN 'AKTION AKTION AKTION' UNDER ARTIKLEN

»Alexander Zorniger kom med en forventning om, at han bestemte stort set alt, og at han ikke behøvede at tage nogen med på råd. Når han for eksempel mødte ind om morgenen, fortalte han den fysiske stab, hvilke øvelser han ønskede, at de skulle lave med spillerne den på gældende dag og indholdet. Det kunne opfattes om et tillidsbrud,« står der i bogen.

Dertil var medarbejderne frustrerede over, at Zorniger ’ikke var en specielt jovial person,’ som der står i bogen:

»Flere medlemmer af trænerstaben oplevede, at når de hilste på Alexander Zorniger på hans første arbejdsdag og smilede til ham, så smilede han ikke tilbage.«

Zak Egholm er meget begejstret for Brøndby IF-fansenes ankomst til opgøret mod Helsingør. Vis mere

Denne indadvendte og seriøse facon var ikke noget, den nyudnvævnte Brøndby-træner selv forsøgte at skjule.

»Mange spørger, hvorfor jeg ikke smiler oftere. Men der findes ingen grund for mig til at smile, når jeg er på arbejde,« sagde Zorniger således i en præsentationsvideo af ham på Brøndbys hjemmeside kort efter tiltrædelsen.

Alexander Zornigers stil blev hurtigt for meget for trænerstaben, hvilket resulterede i et krisemøde i juli 2016 - bare en måned efter den i dag 50-årige træner havde sin første arbejdssdag i Brøndby.

Her fik staben trumfet igennem, at de fremover skulle kende deres arbejdstider to uger frem i tiden modsat kun en uge, som Zorniger ellers havde indført under påskud af, at stabens fulde dedikation var vigtig for Brøndbys succes-muligheder.

»Der er tale om konkurrencesport på højt niveau, og så må andre hensyn vige, herunder hensyn til familieliv. Hvis I vil præstere, så kommer arbejdet først, og så må I tage jer af familierne bagefter, lød hans budskab,« beskrives det i 'AKTION AKTION AKTION'.